Golovnino ugnikalnis
Golovnino ugnikalnis (rus. Вулкан Головнина, jap. 泊山 = Tomari-yama) – veikiantis ugnikalnis Rusijoje, Kurilų salose, pietinėje Kunaširo salos dalyje. Tai žiedinis sprūdis (aukštis iki 547 m), juosiantis iki 4,7 km pločio kalderą. Jos dugne yra 4 nedideli lavos kupolai ir 2 išsiveržimo krateriai. Juose telkšo Verdantis ežeras (Кипящее, 0,7 km²) ir Karštasis ežeras (Горячее, 4,5 km²). Paskutinis žinomas išsiveržimas įvyko 1848 m. Ugnikalnis pavadintas Rusijos keliautojo Vasilijaus Golovnino garbei.